**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS 2018–2020 METŲ NUSIKALTIMŲ PREVENCIJOS IR KONTROLĖS PROGRAMOS PATVIRTINIMO**

2017 m. gruodžio 21 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 34 punktu, 16 straipsnio 2 dalies 40 punktu, Lietuvos Respublikos Seimo 2015 m. gegužės 7 d. nutarimu Nr. XII-1682 „Dėl Viešojo saugumo plėtros 2015–2025 metų programos patvirtinimo“, Lietuvos Respublikos Vyriausybės 2011 m. vasario 17 d. nutarimu Nr. 184 „Dėl saugios savivaldybės koncepcijos patvirtinimo“ ir atsižvelgdama Plungės rajono savivaldybės Nusikaltimų prevencijos ir kontrolės komisijos 2017 m. gruodžio 7 d. protokolą Nr. TK-92, Plungės rajono savivaldybės taryba n u s p r e n d ž i a:

Patvirtinti Plungės rajono savivaldybės 2018–2020 metų nusikaltimų prevencijos ir kontrolės programą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Administracijos direktorius Gintaras Bagužis

Juridinio ir personalo administravimo skyriaus vedėjas Vytautas Tumas

Kalbos tvarkytojas Algirdas Eidukaitis

Sprendimą rengė Juridinio ir personalo administravimo skyriaus vyr. specialistas Antanas Gedrimas

PATVIRTINTA

Plungės rajono savivaldybės tarybos

2017 m. gruodžio 21 d. sprendimu Nr. T1-

**PLUNGĖS RAJONO SAVIVALDYBĖS 2018–2020 METŲ NUSIKALTIMŲ PREVENCIJOS IR KONTROLĖS PROGRAMA**

**I SKYRIUS**

**BENDROSIOS NUOSTATOS**

1. Plungės rajono savivaldybės 2018–2020 metų nusikaltimų prevencijos ir kontrolės programa (toliau – Programa) parengta vadovaujantis Lietuvos Respublikos Seimo 2015 m. gegužės 7 d. nutarimu Nr. XII-1682 „Dėl Viešojo saugumo plėtros 2015–2025 metų programos patvirtinimo“, Lietuvos Respublikos Vyriausybės 2011 m. vasario 17 d. nutarimu Nr. 184 „Dėl saugios savivaldybės koncepcijos patvirtinimo“ ir kitais teisės aktais, reglamentuojančiais nusikaltimų prevenciją.

2. Programa - prevencinis veiklos planas, nustatantis jos tikslus, uždavinius ir priemones jiems pasiekti bei šios veiklos vykdymo nuoseklumą.

3. Šios Programos pagrindinis tikslas - didinti nusikaltimų prevencijos bei kontrolės Plungės rajono savivaldybėje veiksmingumą.

4. Siekiant veiksmingai mažinti su nusikalstamumu susijusius nesaugumo veiksnius, būtina ir toliau vykdyti kompleksinę nusikalstamų veikų ir kitų teisės pažeidimų prevenciją.

5. Nusikaltimų prevencija ir kontrolė gali būti sėkminga, jeigu joje aktyviai dalyvauja visi socialiniai subjektai – teisėsaugos institucijos, viešojo administravimo institucijos, nevyriausybinės organizacijos, gyvenamųjų vietovių bendruomenės, gyventojai.

6. Pagrindinės Programoje vartojamos sąvokos:

**Nusikaltimų prevencija** – poveikio nusikalstamumui priemonė, kuria siekiama užkirsti kelią nusikaltimams, nustatant ir pašalinant bendrąsias nusikaltimų priežastis bei sąlygas, taip pat individuliai veikiant asmenis, kurie linkę daryti nusikaltimus ar ateityje gali tapti nusikaltėliais arba nusikaltimų aukomis.

**Nusikaltimų kontrolė** – poveikio nusikalstamumui priemonė, kuria siekiama mažinti nusikalstamumą ir neleisti viršyti socialiai priimtino lygmens aktyviais teisėsaugos institucijų veiksmais ir teisinio baudžiamojo poveikio priemonėmis, taip pat aktyviomis administracinėmis, ekonominėmis, socialinėmis, kitokio pobūdžio priemonėmis.

Nusikaltimų prevencija ir kontrolė yra viena kitą papildančios poveikio nusikalstamumui priemonės ir kartu sudaro visaapimantį būdų, metodų, priemonių kompleksą, kurio tikslas – mažinti nusikalstamumą, todėl Programoje šios sąvokos dažniausiai vartojamos kartu.

**II SKYRIUS**

**PADĖTIES APŽVALGA**

7. Remiantis Plungės rajono policijos komisariato statistiniais duomenimis, užfiksuotos šios nusikalstamumo bei teisės pažeidimų tendencijas Plungės rajono savivaldybėje.

Per 2016 metus Plungės rajone užregistruotos 472 nusikalstamos veikos, per 2016 m. pirmą pusmetį tokių veikų buvo 270, o per 2017 m. tą patį laikotarpį - 276, tai yra 6 nukalstamomis veikomis daugiau. Iš nusikalstamų veikų, įvykdytų 2017 m. pirmą pusmetį, 16 yra baudžiamieji nusižengimai. Per šių metų pirmą pusmetį 8 nusikalstamas veikas įvykdė nepilnamečiai. Per 2016 metus ištirti 347 nusikaltimai ir 35 baudžiamieji nusižengimai. Per 2017 metų 6 mėnesius ištirtas 191 nusikaltimas ir 15 baudžiamųjų nusižengimų. Per 2016 metus buvo pradėta 40 ikiteisminių tyrimų dėl smurto artimoje aplinkoje, o jau per 2017 metų pirmą pusmetį tokių ikiteisminių tyrimų pradėta net 78. Per 2016 metus buvo pavogta 16 transporto priemonių, išaiškinta 10, per 2016 m. pirmą pusmetį buvo pavogta 11 transporto priemonių, išaiškintos 4, per 2017 metų 6 mėnesius pavogtos 3 transporto priemonės.

Per 2016 metus buvo užregistruoti 2 125 kelių eismo taisyklių pažeidimai, per 2016 metų pirmą pusmetį tokių pažeidimų buvo 1 189, o per 2017 metų 6 mėnesius tokių pažeidimų užregistruota 1 385. Per 2016 metus nustatyti 88 asmenys, kurie vairavo neblaivūs, 2017 metų pirmą pusmetį tokių asmenų nustatyta 12. Per 2016 metus policija užregistravo 133 eismo įvykius, per tų pačių metų 6 mėnesius tokių įvykių buvo 70, per 2017 metų pirmą pusmetį - 79. Eismo įvykiuose 2016 metais buvo sužaloti 34 asmenys, per 2017 metų 6 mėnesius tokių asmenų buvo 20 ir 1 asmuo žuvo.

Alkoholinių gėrimų vartojimo viešoje vietoje ar girto pasirodymų viešoje vietoje 2016 metais buvo užfiksuota 407 asmenims, 2017 metais per pirmą pusmetį - 197 asmenims. Per 2017 metų 8 mėnesius užfiksuoti 46 nepilnamečiai, kurie padarė administracinius nusižengimus. Per 2017 metų 10 mėnesių gauti 57 pranešimai apie 77 nepilnamečius iki 16 metų amžiaus, kurie buvo svarstomi Vaiko gerovės komisijos pakomisėje.

**III SKYRIUS**

**NUSIKALTIMŲ PRIEŽASTYS IR SĄLYGOS**

8. Gyventojų saugumas ir jo būklė vertinama pagal:

8.1. nesaugumo veiksnius (nusikalstamumą, eismo įvykius, vaikų ir jaunimo teisių pažeidimus, smurtą šeimoje ir t. t.);

8.2. rizikos grupes (vaikai ir paaugliai, socialiai remtini asmenys, socialinės rizikos asmenys (iš įkalinimo įstaigų grįžę asmenys, asocialūs asmenys ir neturintys gyvenamosios vietos asmenys);

8.3. rizikos vietas (ugdymo įstaigos, pramogų ir laisvalaikio centrai, gyvenamieji namai, kiti pastatai, gatvės).

9. Pagrindinės nusikaltimų priežastys Plungės rajono savivaldybėje:

9.1. žmonių neužimtumas (nedarbas), nemažas socialiai remtinų asmenų skaičius;

9.2. nepakankamas vaikų ir jaunimo laisvalaikio užimtumas, menkos saviraiškos galimybės;

9.3. apsvaigimas nuo alkoholio, narkotinių ar psichotropinių medžiagų;

9.4. ribotos valstybės galimybės teikti socialinę pagalbą labiausiai socialiai pažeidžiamoms rizikos grupėms, kuriose patiriama fizinė ir psichologinė prievarta, smurtas.

**IV SKYRIUS**

**PROGRAMOS TIKSLAI IR UŽDAVINIAI**

10. Programos tikslas – kompleksiškai planuoti ir koordinuoti nusikaltimų prevencijos priemones, susijusias su gyventojų saugumo stiprinimu ir saugios Plungės rajono savivaldybės aplinkos kūrimu. Vykdyti veiksmingą nusikalstamumo prevenciją Plungės rajono savivaldybėje, galinčią mažinti nusikalstamumo lygį.

11. Programos uždaviniai:

11.1. skatinti savivaldybės institucijų iniciatyvas, sprendžiant viešojo saugumo užtikrinimo bei saugios gyvenamosios aplinkos klausimus;

11.2. plėsti Savivaldybės, teisėsaugos institucijų, nevyriausybinių organizacijų ir bendruomenės bendradarbiavimą, taikant įvairias bendradarbiavimo formas;

11.3. socialiai kryptingai užimti vaikus, plėtojant laisvalaikio veiklos formų įvairovę, didinat jaunimo užimtumą nelankantiems mokyklos bei socialiai ir pedagogiškai apleistiems vaikams, propaguoti priemones, kuriomis siekiama apsaugoti paauglius nuo narkotikų ir kitų psichiką veikiančių medžiagų vartojimo;

11.4. skleisti saugios kaimynystės idėjas ir skatinti gyvenamųjų vietovių bendruomenes steigti saugios kaimynystės grupes;

11.5. aktyvinti smurto artimoje aplinkoje prevenciją;

11.6. plėtoti veiksmingą nusikaltimų prevencijos ir kontrolės politikos įgyvendinimo mechanizmą (pvz., užtikrinti tinkamą šios Programos priemonių įgyvendinimo administravimą ir kt.).

**V SKYRIUS**

**PROGRAMOS TIKSLŲ IR UŽDAVINIŲ VERTINIMO KRITERIJAI**

12. Programos efektyvumas vertinamas pagal šiuos kriterijus:

12.1. įgyvendintų ir neįgyvendintų Programos priemonių skaičių;

12.2. iki nustatytų terminų įgyvendintų priemonių skaičių;

12.3. priemonių veiksmingumą.

13. Kiekviena konkreti Nusikaltimų prevencijos ir kontrolės programos priemonė vertinama pagal Programos priemonių plane numatytus vertinimo kriterijus.

**VI SKYRIUS**

**PROGRAMOS ADMINISTRAVIMAS**

14. Programa įgyvendinama pagal Programos įgyvendinimo priemonių planą (priedas).

15. Programą rengia ir tarybai tvirtinti teikia Plungės rajono savivaldybės Nusikaltimų prevencijos ir kontrolės komisija (toliau – Nusikaltimų prevencijos ir kontrolės komisija). Programai įgyvendinti sudaromas priemonių planas.

16. Už Programos ir jos priemonių įgyvendinimo stebėseną, koordinavimą atsakinga Nusikaltimų prevencijos ir kontrolės komisija.

17. Už konkrečių Programos priemonių įgyvendinimą pagal kompetenciją atsako priemonių plane nurodyti vykdytojai. Tuo atveju, kai nurodomi keli numatomos priemonės vykdytojai, atsakingu vykdytoju laikomas tas, kuris nurodytas pirmas vykdytojų sąraše.

18. Programos priemonių vykdytojai iki kiekvienų metų vasario 15 d. raštu pateikia Nusikaltimų prevencijos ir kontrolės komisijai informaciją apie Programos priemonių įgyvendinimą ar neįvykdymo priežastis.

19. Nusikaltimų prevencijos ir kontrolės komisija apibendrina gautą informaciją ir parengia kiekvienų metų Programos priemonių įgyvendinimo plano vykdymo ataskaitą. Ataskaita turi būti parengta pasibaigus metams ne vėliau kaip iki kitų metų kovo 31 d. įskaitytinai.

20. Nusikaltimų prevencijos ir kontrolės komisijos pirmininkas (ar jo įgaliotas kitas Komisijos narys) Programos priemonių įgyvendinimo plano ataskaitą pateikia Savivaldybės merui, Administracijos direktoriui ir kaip informaciją - Savivaldybės tarybai. Ataskaita viešai paskelbiama Savivaldybės interneto svetainėje.

21. Programos įgyvendinimo priemonių vykdytojai, atsižvelgdami į kintančias aplinkybes ir veiksnius, turinčius ar galinčius turėti įtakos Programos priemonių įgyvendinimui, teikia Nusikaltimų prevencijos ir kontrolės komisijai motyvuotus pasiūlymus dėl įgyvendinamų Programos priemonių koregavimo ar pakeitimo efektyvesnėmis, detalizuodami jų tikslus, vykdymo procesą ir vertinimo kriterijus

22. Programa ir jos įgyvendinimo priemonių planas gali būti peržiūrimas ir keičiamas Savivaldybės tarybos sprendimu.

**VII SKYRIUS**

**PROGRAMOS FINANSAVIMAS**

23. Programa finansuojama iš patvirtintų bendrųjų Savivaldybės biudžeto asignavimų ir kitų finansavimo šaltinių.

**VIII SKYRIUS**

**BAIGIAMOSIOS NUOSTATOS**

24. Programa skelbiama Savivaldybės interneto svetainėje [www.plunge.lt](http://www.plunge.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės 2018-2020 metų nusikaltimų prevencijos ir kontrolės programos

priedas

**PLUNGĖS RAJONO SAVIVALDYBĖS 2018**–**2020 METŲ NUSIKALTIMŲ PREVENCIJOS IR KONTROLĖS PROGRAMOS PRIEMONIŲ PLANAS**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Eil.  Nr. | Priemonės pavadinimas | Atsakingi vykdytojai | Vykdymo terminas | Lėšų poreikis, Eur | | | Vertinimo kriterijai | Laukiami rezultatai |
| 2018 m. | 2019 m. | 2020 m. |
| 1. | 2. | 3. | 4. | 5. | 6. | 7. | 8. | 9. |
| **I.** | **VAIKŲ IR JAUNIMO NUSIKALSTAMUMO PREVENCIJA IR KONTROLĖ** | | | | | | | |
| 1.1. | Skleisti informaciją vaikams, jų tėvams ir jaunimui apie egzistuojančias vaikų ir jaunimo užimtumo po pamokų, savaitgaliais ir per atostogas galimybes, vykdomas užimtumo programas (projektus) | Savivaldybės administracijos Švietimo, kultūros ir sporto skyrius  Savivaldybės administracijos Socialinės paramos skyrius  Nusikaltimų prevencijos ir kontrolės komisija  Vaiko dienos centrai | 2018- 2020 metai | 50 | 50 | 50 | Dalyvavusių vaikų skaičius užimtumo programose, renginiuose, projektuose.  Pateiktos informacijos skaičius ir forma | Vaikai, jų tėvai ir jaunimas bus išsamiau informuojami apie galimybes įdomiai ir prasmingai praleisti laisvalaikį, bus sudarytos sąlygos mažinti vaikų ir jaunimo neužimtumą |
| 1.2. | Prevencinių renginių vaikams organizavimas, siekiant ugdyti jiems tinkamo elgesio visuomenėje normas ir atsakomybę, užimti juos prasminga ir turininga veikla | Savivaldybės administracijos Švietimo, kultūros ir sporto skyrius  Klaipėdos apskrities VPK Plungės rajono policijos komisariatas | 2018- 2020 metai | 100 | 100 | 100 | Renginių skaičius per metus | Didės vaikų užimtumas prasminga ir turininga veikla, vaikams bus diegiami socialaus elgesio pagrindai, gerės policijos ir vaikų tarpusavio santykiai. |
| 1.3. | Patyčių prevencijos vykdymas ugdymo įstaigose (paskaitų, renginių, piešinių konkurso organizavimas) | Savivaldybės administracijos Švietimo, kultūros ir sporto skyrius  Klaipėdos apskrities VPK Plungės rajono policijos komisariatas  Savivaldybės administracijos Vaiko teisių apsaugos skyrius | 2018- 2020 metai | 150 | 150 | 150 | Renginių skaičius, dalyvavusių patyčių prevencijos veikloje vaikų skaičius | Bus šalinamos sąlygos patyčioms atsirasti, skatinamas pozityvus vaikų mąstymas ir elgesys |
| **II.** | **TURTINIŲ NUSIKALSTAMŲ VEIKŲ PREVENCIJA IR KONTROLĖ** | | | | | | | |
| 2.1. | Skleisti saugios kaimynystės idėjas ir skatinti gyvenamųjų vietovių bendruomenes steigti saugios kaimynystės grupes | Klaipėdos apskrities VPK Plungės rajono policijos komisariatas  Policijos rėmėjai  Seniūnijų seniūnai | 2018- 2020 metai | 50 | 50 | 50 | Įsisteigusių saugios kaimynystės grupių skaičius | Informacija apie saugią kaimynystę bus skelbiama prie seniūnijų pastatų įrengtuose informaciniuose stenduose, gyvenamųjų namų laiptinėse, taip bus sudarytos sąlygos visuomenei aktyviau dalyvauti vykdant nusikaltimų ir kitų teisės pažeidimų prevenciją, sustiprės policijos ir gyvenamųjų vietovių bendruomenių bendradarbiavimas nusikaltimų prevencijos srityje |
| 2.2. | Organizuoti prevencijos priemones, skirtas gyventojų turto apsaugai (pvz., vienkiemiuose, atokiose gyvenvietėse) stiprinti, skleisti per visuomenės informavimo priemones informaciją apie apsisaugojimo nuo nusikalstamų veikų būdus ir priemones (apsaugos sistemų įrengimas ir kt.) | Klaipėdos apskrities VPK Plungės rajono policijos komisariatas  Seniūnijų seniūnai  Nusikaltimų prevencijos ir kontrolės komisija | 2018- 2020 metai | 50 | 50 | 50 | Suorganizuotų prevencijos priemonių skaičius per metus | Visuomenei bus nuolat teikiama profesionali informacija apie tai, ko reikėtų vengti, kad asmuo netaptų nusikaltimo auka, kokių veiksmų imtis siekiant nutraukti ar užkardyti nusikalstamą veiką, daugiau gyventojų susipažins su apsisaugojimo nuo nusikalstamų veikų (vagysčių, plėšimų, sukčiavimo ir kita) būdais ir priemonėmis (taip pat ir turto apsaugos įranga), kad netaptų nusikaltimų aukomis, sustiprės pilietinė savisauga, sumažės turtinių nusikaltimų |
| **III.** | **SMURTINIŲ NUSIKALTIMŲ PREVENCIJA IR KONTROLĖ** | | | | | | | |
| 3.1. | Smurto artimoje aplinkoje ir smurto prieš vaikus prevencijos socialinės rizikos šeimose ir šeimose, kur gautas pranešimas apie galimą smurto artimoje aplinkoje atvejį, vykdymas (prevencinis vykimas į šeimas, šeimų ir asmenų konsultavimas, įvairių amžiaus grupių vaikų anoniminė apklausa) | Savivaldybės administracijos Socialinės paramos skyrius  Klaipėdos apskrities VPK Plungės rajono policijos komisariatas  Savivaldybės administracijos Švietimo, kultūros ir sporto skyrius | 2018- 2020 metai | 50 | 50 | 50 | Aplankytų šeimų skaičius  Konkrečių socialinės rizikos šeimų (asmenų), kurioms suteiktas psichologė ar kita reikalinga pagalba, skaičius per metus | Mažės psichologinio ir fizinio smurto artimoje aplinkoje atvejų socialinės rizikos šeimose |
| 3.2. | Visuomenės švietimas smurto artimoje aplinkoje prevencijos klausimais | Klaipėdos apskrities VPK Plungės rajono policijos komisariatas  Seniūnijų seniūnai | 2018- 2020 metai | 50 | 50 | 50 | Surengtų informacinių renginių visuomenei skaičius | Visuomenė bus labiau informuota, kaip atpažinti smurto apraiškas |
| 3.3. | Prekybos žmonėmis prevencijos organizavimas savivaldybėje, pateikiant visuomenei išsamią informaciją apie prekybą žmonėmis | Savivaldybės administracijos Juridinis ir personalo administravimo skyrius  Klaipėdos apskrities VPK Plungės rajono policijos komisariatas | 2018- 2020 metai | 50 | 50 | 50 | Pateiktos informacijos skaičius ir forma (spaudoje, internete, seniūnijų stenduose) | Bus daugiau informacijos visuomenėje apie prekybą žmonėmis, perspėjant apie galimas šios nusikaltimų rūšies aukas, kurios dėl savo socialinės padėties, nepalankių buities sąlygų ar santykių šeimoje gali būti įtraukti į prostituciją ir tapti prekybos žmonėmis aukomis (nepilnamečiai, bedarbiai, smurtą ir seksualinę prievartą buityje patiriančios moterys ir vaikai). |
| **IV.** | **NUSIKALTIMŲ, DAROMŲ VIEŠOSIOSE VIETOSE, PREVENCIJA IR KONTROLĖ** | | | | | | | |
| 4.1. | Nelegalaus tabako ir alkoholio laikymo, gabenimo ir pardavimo užkardymo prevencija | Klaipėdos apskrities VPK Plungės rajono policijos komisariatas  Seniūnijų seniūnai  Bendruomenių atstovai | 2018- 2020 metai |  |  |  | Išaiškintų nelegalaus tabako ir alkoholio laikymo, gabenimo, prekybos atvejų skaičius | Nelegalaus tabako ir alkoholio užkardymas. Nusikalstamų veikų skaičiaus mažėjimas. Visuomenės sveikatos gerėjimas. |
| 4.2. | Prevencinė veikla su valkataujančiais ir elgetaujančiais asmenimis (informavimas, konsultavimas, laikinas nakvynės suteikimas) | Savivaldybės administracijos Socialinės paramos skyrius  Plungės krizių centras | 2018- 2020 metai | 50 | 50 | 50 | Valkataujančių ir elgetaujančių asmenų skaičius, suteiktų trumpalaikių socialinių paslaugų skaičius | Suteikus reikiamą informaciją ir paslaugas, sumažės valkataujančių ir elgetaujančių asmenų ir jų daromų teisės pažeidimų skaičius. |
| 4.3. | Propaguoti policijos rėmėjų (jaunųjų policijos rėmėjų) veiklą, skatinant gyventojus ir jaunimą tapti policijos rėmėjais | Klaipėdos apskrities VPK Plungės rajono policijos komisariatas  Savivaldybės administracijos Švietimo, kultūros ir sporto skyrius  Savivaldybės administracijos Juridinis ir personalo administravimo skyrius | 2018- 2020 metai | 50 | 50 | 50 | Policijos rėmėjų (naujų ir jaunimo) skaičius per metus | Bendras patruliavimas su policijos pareigūnais viešose vietose bei renginiuose. Viešosios tvarkos užtikrinimas. Teisės pažeidimų mažėjimas. |
| 4.4. | Viešosios tvarkos pažeidimų prevencija, bendrų viešosios tvarkos užtikrinimo priemonių organizavimas.  Gerosios patirties pasidalijimas su kitų savivaldybių nusikaltimų prevenciją kuruojančiais darbuotojais. | Savivaldybės administracijos Juridinis ir personalo administravimo skyrius  Klaipėdos apskrities VPK Plungės rajono policijos komisariatas  Seniūnijų seniūnai | 2018-2020 metai | 50 | 50 | 50 | Surengtų priemonių skaičius per metus | Nusikaltimų ir teisės pažeidimų sumažėjimas viešose vietose. Savivaldybės patvirtintų taisyklių laikymosi užtikrinimas.  Patirties įgijimas nusikaltimų ir teisės pažeidimų prevencijoje. |

**\_\_\_\_\_\_\_\_\_\_\_\_\_\_\_\_\_\_\_\_**

**JURIDINIS IR PERSONALO ADMINISTRAVIMO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS 2018–2020 METŲ NUSIKALTIMŲ PREVENCIJOS IR KONTROLĖS PROGRAMOS PATVIRTINIMO“**

2017 m. gruodžio 7 d.

Plungė

1. **Parengto teisės akto projekto tikslai ir uždaviniai.**

Nauja programa reikalinga kompleksiškai planuoti ir koordinuoti nusikaltimų prevencijos priemones, susijusias su gyventojų saugumo stiprinimu ir saugios Plungės rajono savivaldybės aplinkos kūrimu. Vykdyti veiksmingą nusikalstamumo prevenciją Plungės rajono savivaldybėje, galinčią mažinti nusikalstamumo lygį. Skatinti savivaldybės institucijų iniciatyvas, sprendžiant viešojo saugumo užtikrinimo bei saugios gyvenamosios aplinkos klausimus. Plėsti Savivaldybės, teisėsaugos institucijų, nevyriausybinių organizacijų ir bendruomenės bendradarbiavimą, taikant įvairias bendradarbiavimo formas. Skleisti saugios kaimynystės idėjas ir skatinti gyvenamųjų vietovių bendruomenes steigti saugios kaimynystės grupes. Aktyvinti smurto artimoje aplinkoje prevenciją.

1. **Teisės akto projekto parengimo priežastys ir esmė.**

Buvo patvirtinta Plungės rajono savivaldybės 2016 – 2017 metų nusikaltimų prevencijos ir kontrolės programa, kuri baigiasi šiais metais. Norint vykdyti nusikaltimų prevenciją būtina patvirtinti naują programą. Nauja programa reikalinga ir dėl tokių priežasčių, kaip vaikų ir jaunimo nepakankamas laisvalaikio užimtumas, menkos saviraiškos galimybės, didelis nepilnamečių daromų teisės pažeidimų skaičius, smurto artimoje aplinkoje augimas, gyventojų saugumo jausmo nebuvimas, dar vis didelis alkoholio vartojimas.

1. **Lėšų poreikis.**

Programos priemonėms vykdyti asignavimai turėtų būti numatomi kasmet svarstant savivaldybės biudžeto projektą. Suplanuotų priemonių įgyvendinimui 2018 m. reikės 700 eurų .

1. **Laukiami rezultatai.**

Patvirtinus programą atsiras galimybė įgyvendinti Programos priemonių plane 2018 - 2020 m. numatytas priemones, tikimasi, kad gyventojai bus geriau informuoti apie saugumo būklę savivaldybėje, galimybes dalyvauti gyventojų saugumo stiprinimo veikloje, galimai stabilizuosis smurto artimoje aplinkoje nusikalstamų veikų augimo tempai, mažės nepilnamečių padarytų teisės pažeidimų skaičius.

1. **Kita svarbi informacija.**

Priimtas sprendimas korupcijai įtakos neturės.

**6. Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *Nenumatoma* |
| *Socialinei aplinkai* | *Taip* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Taip* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Nenumatoma* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

Juridinio ir personalo administravimo skyriaus vyriausiasis specialistas Antanas Gedrimas